## תהלים

הפרק: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### הפרק 81

1 למנצח על הגתית לאסף הרנינו לאלהים עוזנו הריעו לאלהי יעקב׃
2 שאו זמרה ותנו תף כנור נעים עם נבל׃
3 תקעו בחדש שופר בכסה ליום חגנו׃
4 כי חק לישראל הוא משפט לאלהי יעקב׃
5 עדות ביהוסף שמו בצאתו על ארץ מצרים שפת לא ידעתי אשמע׃
6 הסירותי מסבל שכמו כפיו מדוד תעברנה׃
7 בצרה קראת ואחלצך אענך בסתר רעם אבחנך על מי מריבה סלה׃
8 שמע עמי ואעידה בך ישראל אם תשמע לי׃
9 לא יהיה בך אל זר ולא תשתחוה לאל נכר׃
10 אנכי יהוה אלהיך המעלך מארץ מצרים הרחב פיך ואמלאהו׃
11 ולא שמע עמי לקולי וישראל לא אבה לי׃
12 ואשלחהו בשרירות לבם ילכו במועצותיהם׃
13 לו עמי שמע לי ישראל בדרכי יהלכו׃
14 כמעט אויביהם אכניע ועל צריהם אשיב ידי׃
15 משנאי יהוה יכחשו לו ויהי עתם לעולם׃
16 ויאכילהו מחלב חטה ומצור דבש אשביעך׃