## תהלים

הפרק: 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150

-Reset+

### הפרק 92

1 מזמור שיר ליום השבת טוב להדות ליהוה ולזמר לשמך עליון׃
2 להגיד בבקר חסדך ואמונתך בלילות׃
3 עלי עשור ועלי נבל עלי הגיון בכנור׃
4 כי שמחתני יהוה בפעלך במעשי ידיך ארנן׃
5 מה גדלו מעשיך יהוה מאד עמקו מחשבתיך׃
6 איש בער לא ידע וכסיל לא יבין את זאת׃
7 בפרח רשעים כמו עשב ויציצו כל פעלי און להשמדם עדי עד׃
8 ואתה מרום לעלם יהוה׃
9 כי הנה איביך יהוה כי הנה איביך יאבדו יתפרדו כל פעלי און׃
10 ותרם כראים קרני בלתי בשמן רענן׃
11 ותבט עיני בשורי בקמים עלי מרעים תשמענה אזני׃
12 צדיק כתמר יפרח כארז בלבנון ישגה׃
13 שתולים בבית יהוה בחצרות אלהינו יפריחו׃
14 עוד ינובון בשיבה דשנים ורעננים יהיו׃
15 להגיד כי ישר יהוה צורי ולא עלתה בו׃